بيروت

بيروت هى العاصمه بتاعة لبنان و اكبر مدينه فيها و وصل عدد سكانها لـ 2.1 مليون سنة 2007.بيروت مبنيه على شبه جزيره قدام جبال لبنان و بتطل على البحر المتوسط و فيها اكبر مينا فى لبنان.اول مره اتذكرت فيها المدينه كان فى رسايل تل العمارنه باللغه المصريه القديمه و دى بيرجع تاريخها لحوالى 1500 سنه قبل الميلاد و من ساعتها و المدينه لسه معروفه بالاسم دا. بيروت نفسها بيرجع تاريخها لاكتر من 5000 سنه زى ما بينت الاكتشفات الاثريه ، و كلمة بيروت بالكنعانى معناها ابيار (جمع بير و علامة الجمع الواو و الته).

بيروت كانت مركز مهم للتجاره الفينيقيه و اذدهرت ايام حكم السلوقيين و الرومان و البيزنطيين.غزاها و استوطنها العرب المسلمين سنة 635 ، و غزاها و استوطنها الاوروبيين الصليبيين سنة 1110 و بقت جزء من مملكة بيت المقدس اللاتينيه ومن اشهر اللى حكموها فى الفتره دى اسرة ايبيلين اللى كانت منهم ايزابيل دى ايبيلين سيدة بيروت. الأشرف خليل سلطان مصر طلع الصليبيين منها سنة 1292. غزاها و حكمها الاتراك العثمانيين و بقت ولايه عثمانيه و فى فترة حكمهم سادها الدروز. غزاها المصريين بأمر محمد على سنة 1832 وقت حروبه ضد العثمانيين لكن الاساطيل الانجليزيه و الفرنساويه ارغمته على اخلائها سنة 1840. غزاها و حكمها الفرنساويين من 1918 ل1944.

بيروت مبنيه على قمة تلين : تل الاشرفيه (بيروت الشرقيه) و تل المسيطبه (بيروت الغربيه) و و بيحدها نهرين: نهر الكلب فى الشمال و نهر الدامور فى الجنوب. من معالمها الجامعه اللبنانيه ، و الجامعه الامريكيه ، و جامعة القديس يوسف. بتعتبر مركز ثقافى مهم فى منطقة الشرق الاوسط.

75px|center

بيروت
تصنيف:الحروب الصليبيه
تصنيف:البحر المتوسط
تصنيف:عواصم
تصنيف:مدن عربيه
تصنيف:مدن لبنان
تصنيف:موانى اسيا